(AUDIO) Fechet: Program de 250 milioane de lei pentru instalarea de panouri fotovoltaice de biserici şi instituţii din asistenţa socială
Ministrul Mediului, Apelor și Pădurilor, Mircea Fechet, a lansat astăzi, în județul Bacău, în comuna Măgirești, Programul privind instalarea sistemelor de panouri fotovoltaice pentru unități de cult, instituții și autorități publice din sistemul național de asistență socială.
Programul are un buget de 250 milioane lei, iar cuantumul finanțării este de maximum 1 milion de lei și se acordă în procent de 100% din contravaloarea cheltuielilor eligibile.
Mircea Fechet: Am lansat astăzi, am trimis la Monitorul Oficial, mai bine spus, un ghid de finanțare prin care ne propunem să sprijinim autoritățile locale ce au în gestiune centre sociale, fie că discutăm despre bătrâni, fie că discutăm despre copii. La fel și organizațiile non-guvernamentale care se ocupă de același lucru, precum și unitățile de cult care gestionează astfel de servicii, de cele mai multe ori să le sprijinim în vederea instalării de panouri fotovoltaice. Urmează să finanțăm 100% proiecte pentru achiziția, montajul și punerea în funcțiune a sistemelor de panouri, o putere minimă instalată de 30 de kilowați și o putere maximă de 200 de kilowați. Proiectul urmează să înceapă a fi finanțat de la un moment stabilit de către Administrația Fondului pentru Mediu. Probabil discutăm despre aproximativ 60 de zile.
Înscrierea solicitantului în program se realizează prin intermediul aplicației informatice puse la dispoziție de către AFM. Solicitantul se poate înscrie o singură dată în cadrul unei sesiuni, pentru un singur imobil.
Implementarea proiectului se realizează în termen de cel mult 18 luni de la semnarea contractului de finanțare, termen în care trebuie realizată instalaţia şi obţinut certificatul de racordare.
(Radio Iași/Gabriel Pop/FOTO – imagine ilustrativă)